

Tárgy: **A Magyar Állam víziközmű integrációs**

**programjához történő csatlakozási**

**lehetőségről**

**E L Ő T E R J E S Z T É S**

**Csemő Község Képviselőtestületének**

**2022. szeptember 6-án tartandó ülésére**

**Tisztelt Képviselő-testület!**

A Nemzeti Víziközmű-közszolgáltatási Stratégiában foglaltak megvalósítása érdekében a Technológiai és Ipari Minisztérium részéről dr. Raisz Anikó környezetügyért és körforgásos gazdaságért felelős államtitkár 2022. augusztus 4. napján egyeztető megbeszélésre hívta a többségi önkormányzati tulajdonban lévő víziközmű-szolgáltatók képviselőit.

Az egyeztetésen elhangzott, hogy a Kormány tisztában van a víziközmű ágazat nehéz helyzetével és ebből adódóan segíteni, támogatni kívánja azt a célt, hogy 2022. év végéig működési és ellátási problémák ne merüljenek fel a szektorban.

Az államtitkár elmondta, hogy a víziközmű-szolgáltatásról szóló 2011. évi CCIX. törvény (a továbbiakban: Vksztv.) lehetőséget biztosít az önkormányzatok részére a víziközmű vagyonelemek önkéntes alapon történő állami tulajdonba adására. Az integrációt a Nemzeti Vízművek Zrt. koordinálja, amelynek alapfeltétele, hogy az önkormányzat az ellátási felelősségét, továbbá a tulajdonában álló víziközmű-vagyon tulajdonjogát egy megállapodás keretében térítésmentesen átruházza a Magyar Államra.

Az egyeztetésen vázoltak alapján az integrációs programhoz való csatlakozás menete az alábbi:

- az önkormányzat részéről szándéknyilatkozat megtétele az integrációs programhoz történő csatlakozásról, határidő: 2022. augusztus 31.

- képviselő-testületi döntés meghozatala, határidő: 2022. szeptember 20.

- víziközmű-szolgáltató (BÁCSVÍZ Zrt.) közgyűlési döntése, határidő: 2022. szeptember 30.

- önkormányzati víziközmű vagyon átadása, határidő: 2022. október 31.

Az integrációs programban történő részvétel fejében a Kormány vállalja a Magyar Energetikai és Közmű-szabályozási Hivatal által igazolt, a víziközmű-szolgáltatónál 2022. évben keletkező hiány (likviditási, illetve számviteli) megtérítését.

Az integrációs program menetéről, részleteiről a Nemzeti Vízmű Zrt. honlapján írásos tájékoztatás érhető el, ahol a gyakran ismételt kérdésekre is megtalálhatók a válaszok.

Ennek webes elérhetősége: <https://nemzetivizmu.hu/integracio/>

Az energiapiaci körülmények alakulása, valamint a nyersanyagok drágulása és azok 2023. gazdasági évre gyakorolt várható hatása miatt a BÁCSVÍZ Zrt. Társaság elkezdte összeállítani a 2023. év üzleti tervének tervezetét. A dokumentum elkészítése folyamatban van, azonban már most látható, hogy a hamarosan kiírásra kerülő villamos energia közbeszerzés várható eredményeként a jövő évi villamos energia költség meg fogja haladni a 4 milliárd forintot, amelynek következtében – az egyéb költségnövelő tényezők mellett – a BÁCSVÍZ Zrt. 2023. évi várható adózott eredmény 3,5 – 5 milliárd forint veszteség körül alakul. Ezen veszteség realizálódása esetén a Társaság saját tőkéjének összege negatív tartományba fordul.

Kérem az előterjesztés megtárgyalását és a határozati javaslatok elfogadását.

**…/2022. (09. 06.) sz. határozat**

**Csemő Község Önkormányzatának Képviselő-testülete Magyarország helyi önkormányzatairól szóló 2011. évi CLXXXIX. törvényben biztosított jogkörében eljárva az alábbi határozatot hozza:**

**1. Csemő Község Önkormányzata kinyilvánítja azon szándékát, hogy az önkormányzatot terhelő víziközmű szolgáltatás biztosítása vonatkozásában fennálló ellátási kötelezettséget a Magyar Államra történő átruházására irányuló integrációs programban részt kíván venni.**

**2. Felhatalmazza a polgármestert a csatlakozási szerződés aláírására.**

**Határidő: azonnal.**

**Felelős: polgármester.**

**…/2022. (09. 06.) sz. határozat**

**Csemő Község Önkormányzatának Képviselő-testülete úgy dönt, hogy önkormányzat 100.000,- Ft névértékű részvényét nem kívánja értékesíteni és átruházni.**

**Határidő: azonnal.**

**Felelős: polgármester.**

Csemő, 2022. augusztus 31.

Dr. Lakos Roland

polgármester